《十二日登列岫亭有设空幄者去之荐福酌浅沙泉》
宋代·赵蕃

轩亭著难稳，名字又恶同。
譬犹死得谥，美恶百代公。
维洪之厌原，兹为众山雄。
何许千万间，可以屏障充。
不于春夏时，刻画仍遗冬。
岂非即其西，故取摇落中。
所得正且尽，评自曾南丰。
是令登赋士，谈说口不容。
我留豫章城，十日雨且风。
重寻湖上宅，再叩仙佛宫。
未行北沙门，忧心实忡忡。
落日拟进棹，殷勤谢篙工。
我游有未尽，汝去何匆匆。
肩舆天宁寺，高下一径通。
其谁列翠幕，正尔遮青松。
欲住不得久，傍观南平钟。
清澄浅沙泉，一酌醒我胸。
秋屏适跬步，直上如凌空。
回观列岫亭，有见真附庸。
玄晖弹丸句，固足名壤穹。
后人竟攘取，榜识千家逢。
况兹如许山，讵止窗户供。
脊记题葆真，疑未经此翁。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。